Esɔ Osuse mi abɔ mgbi
iLuku
1
1 Dafi inggisɛ kwuba fya olɔ ungwɔ nkiyayi mi idzidzɛ mgbi eyi nɛ, 2 ungwɔ olɔɔlɔ nɛ ba mbi eyi mi abɔ mgbi ama ndi inɛ-inɛ di li engbidɔ, ama nkye ewoma fifɛ mi elodzɛ na mani. 3 Nghanɛ, iTiofyilɔ otsungwudɛ, dafi ani abuani kya mi odzɛ nɛ saan mi owita-wita nɛ, n di gbɛɛ i tishi nin lɔn imbisɔn-mbisɔn mi ikye abu, 4 zukwu ni abu difwi otsitsi mgbi ungwɔ ngwi a tso abu nani.
A teyi gbɔ ombaamba mgbi iJɔn
okyɔ iBatisima.
5 Mi onɔ ngwi iHerude li utɔ mgbi iJudia mani, inggisɛ ofifɛ mgbi Imgbasho oka iyin gbɛɛ iDzakaria, mi ayɛ inggisɛ ofifɛ mgbi Imgbasho mgbi Abyija nani; owan Elidzabeti kpaa li mi etɔ mgbi Eron (ongwu kpaa li etɔ mgbi inggisɛ ofifɛ mgbi Imgbasho). 6 Ama efa duu le nyaan mi inɛ Imgbasho, a ngyo ola di gbela yi odzɛ owɛ-wɛ mgbi Otsɛ Imgbasho, a sulu idza ewo ba du. 7 Nghaduu a dzɛ yi ongwɛ ba, ikyesinɛ Elidzabeti li ogyoma; ama duu egbe mgbi ama kɛ.
8 Egbe oka nɛ, iDzakaria dzɛ ondidɔ mgban mgbi inggisɛ ofifɛ mgbi Imgbasho mi ozu okwukwo osunu Imgbasho mi iJerosalin mi onɔ ngwi idɔ dikyon. 9 A sadun mi efa ogboogbo, dafi nli ola mgbi ama ofifɛ mgbi Imgbasho mani, gbɛɛ no kaka ozu idzidzɛ mgbi Imgbasho mi imbe iwashi okye ungwɔ ogbungbɛ toola. 10 Onɔ ngwi iDzakaria kye ungwɔ ogbungbɛ na le toola nɛ, ibyi inggisɛ ama osunu Imgbasho kwutokɛ esɛ le bibɔ.
11 Man ongyesɔ mgbi Otsɛ Imgbasho mblegba tun, o kwudzɛkɛ abugye mgbi iwashi okye ungwɔ ogbungbɛ toola. 12 Ngwi iDzakaria di ongyesɔ nɛ, i kakan ewo, imio di won. 13 Ongyesɔ nyan gbɛɛ, &lt;&lt;Ka mio ba, iDzakaria; Imgbasho fwo ibɔ mgbi abu. Owaabu Elidzabeti ka mba abu ongwongyulɔ, o ka kwun iyi di iJɔn. 14 Abu ka dzɛ yi atsa diyɛ shisha. Ibyi inggisɛ angbeka ka tsatsa mi ombaamba mgbi ongwɛ nani. 15 Ongwɛ na ka li angbodzi inggisɛ mi inɛ mgbi Otsɛ Imgbasho, o ka wa ɛbyɛ hona ungwɔ ofyumfye ba, o ka mbwo yi Onodzi Osaan wita mi onɔ ngwi onɔn byifun mani. 16 O ka kyata emi Israi kwuba, yile ma luba mbi Otsɛ Imgbasho mgbi ama. 17 Ongwɛ na ka dzɛ Otsɛ Imgbasho iyayi, o ka dzɛ dafi Elaija mi Onodzi bɛyi mfye, okyatitukwu mgbi etsɛngwɛ yɛ luba mbi engwɛ, ama onghaadɔ yɛ luba ozoyeye mgbi ama osaan, adzi ni ongwu kye mɛlu inggisɛ mgbi Otsɛ tokɛ le fan fɛɛfɛ.&gt;&gt;
18 IDzakaria byi ongyesɔ na gbɛɛ, &lt;&lt;Li mi ali ofɛ ngwi ani ka ye gbɛɛ ungwɔnɛ ka wa dzɛ ngha? Bana ani kyɛ, owaani kpaa kyɛ.&gt;&gt;
19 Ongyesɔ nun uka gbɛɛ, &lt;&lt;Li ani iGebre, ani kwudzɛ mi inɛ Imgbasho, ongwu ndɔ ani esɔ gbɛɛ ni ani gbɔ nya abu di kye elodzɛ osuse nɛ ba mbi abu mani. 20 Dafi abu noyɛyɛ mi ungwɔ nka wa kyɔ mi onɔ mgban ba nɛ, o ka yɛɛ ikplima di yagba ogbɔdzɛ wuba, nghataa egbe ngwi owa abu ka wa fwise mani.&gt;&gt;
21 Nghanɛ, ama ntole fɛ iDzakaria mi esɛ ma i kwulu ma ewo dafi o mbe onɔ kwuba mi ifoozu okwukwo osunu Imgbasho mi iJerosalin ngha mani. 22 Ngwi o wa tɔ luba esɛ ma, o yagba gbɔdzɛ yi ama wuba, man a difwi gbɛɛ o di ungwɔ mi ozu okwukwo osunu Imgbasho mi iJerosalin, o yɛ le gbɔdzɛ yi ama mi abɔ ta o si yɛɛ ikplima.
23 Ngwi onɔ idɔ mgban mi ozu Imgbasho wa ngyɛ nɛman, o yɛ lu udan. 24 Onɔ wa nyɛ gwee nɛta, owan Elidzabeti si tiludɛ, o kye ewon da ofyia eda. 25 O gbɛɛ, &lt;&lt;Li Otsɛ Imgbasho kyungwɔnɛ yi ani, mi olɛlɛ nɛ o nu ikyese dɔ ani di kyelu ayiwi mgbi ani mi inɛ inggisɛ.&gt;&gt;
A teyi gbɔ ombaamba mgbi iYesu
26 Ngwi ifu mgbi Elidzabeti wa li ofyia egyin mata, Imgbasho dɔ ongyesɔ iGebre kɛ ogalu iNadzareti, mi ayɛsɛ mgbi iGalalia, 27 mbi ibidrua ongyaa ngwu a li kwun gbɛɛ iMeri, ngwu inggisɛ oka mi etɔ mgbi iDevedi. Ongwu a li kwun di iJose, tsikwɔn dzɛ esɛ nani. 28 Ongyesɔ na ba mbon, o tan angba di nyan gbɛɛ, &lt;&lt;Abu ngwu ikyese dɔ abu kpakpa nɛ! Otsɛ Imgbasho dzɛ yi abu.&gt;&gt;
29 Itukwu gbo-gbo lo iMeri kwuba mi elodzɛ mgbi ongyesɔ nɛni, i di kwulun ewo mi itɔ angba na dafi ka dzɛ mani. 30 Ongyesɔ iGebre nyan gbɛɛ, &lt;&lt;Ka mio ba, iMeri, bana ikyese dɔ abu mbi Otsɛ Imgbasho. 31 Abu ka wa byifu di mba ongwongyulɔ, o ka kwun iyi gbɛɛ iYesu. 32 O ka li angbodzi inggisɛ a dika kwun gbɛɛ Ongwɛ mgbi Ongwu Nghaangha mi esho. Otsɛ Imgbasho dika kye itsuutɔ mgbi otsɔn iDevedi kye nun. 33 O ka li Utɔ mi etɔ mgbi iJeko gyegwu, esutɔ mgban ka dondu ba.&gt;&gt;
34 IMeri byi ongyesɔ na gbɛɛ, &lt;&lt;Ungwɔnɛ ka dzɛ ngha sinɛ? Ngwi ani ye ongyulɔ waba.&gt;&gt;
35 Ongyesɔ nu uka gbɛɛ, &lt;&lt;Onodzi Osaan ka kyi gbɛlu abu sɔ, mfye mgbi Ongwu Nnghaangha mi esho dika gbiiwulu tukwu abu. Nɛ Ongwɛ Osaan ngwu abu ka wa mba na, a ka kwun gbɛɛ Ongwɛ Imgbasho. 36 Elidzabeti, odo abu ngwu a tsɛwɛ gbɛɛ o li ogyoma nani, o dzɛ yi ewefa ofyia egyin waani. 37 Lubana ungwɔ ngwi Imgbasho ka kyɔ gbɛ ba dzɛma ba.&gt;&gt;
38 IMeri gbɛɛ, &lt;&lt;Ani li ongwongyiidɔ mgbi Otsɛ Imgbasho, no kyɔ yi ani dafi abu gbɔ nɛni.&gt;&gt; Man ongyesɔ na lu dzatan.
IMeri ka kpadi Elidzabeti
39 Mi onɔ na iMeri wewo di yewo lu ogalu mi ewunggwɔ mi ɛsɛ iJudia. 40 O ka kaka udɛ iDzakaria, man o ta Elidzabeti angba. 41 Ngwi Elidzabeti fwo angba mgbi iMeri nɛ, ongwɛ gbokyɛɛ lon mi ifu. Ta Elidzabeti si mbwo yi Onodzi Osaan. 42 O gbɔ mi ela okwukwo gbɛɛ, &lt;&lt;Mse dzɛ yi abu mi idzidzɛ engyaa duu yi ongwɛ ngwu abu ka mba nani. 43 Kyɔsinɛ ngwi ikyese dɛn ngha, ngwi onɔ Otsɛ mgbi ani ba mbi ani? 44 Bana ngwi ani fwo angba mgbi abu mata, ongwɛ gbokyɛɛ len mi ifu yi atsa. 45 Mse no dzɛ yi abu ngwu noyɛyɛ gbɛɛ, odzɛ ngwi Otsɛ Imgbasho gbɔ yi abu ka wa dondu yɛyɛ mani.&gt;&gt;
IMeri tsɛ Imgbasho yi ashi
46 IMeri gbɛɛ,
&lt;&lt;Itukwu mgbi ani tsɛ Otsɛ Imgbasho
47 oshishe mgbɛn dzɛ yi atsa
mi ikye Imgbasho Onagbɛ ani,
48 lubana o wɛ
ani nli unka ba, ongwongyiidɔ mgban.
Wita mi onɛnɛ lu iyayi
etɔ duu kale kwu ani gbɛɛ ogbumse,
49 bana Imgbasho odatu
kyungwɔ okwukwo mi ikye ani,
Osaan li iyi mgban.
50 Elela odiidi mgban li na kɛ,
mbi ama nli sunun,
mi etɔ nghataa kɛ etɔ.
51 O kyungwɔ ama odatu mi abɔ mgban;
o kye ganya ama okyile ewo esho,
mi ɛwɛ otsɛɛtsɛ mgbi ama.
52 O tashulu ama nsɔ utɔ mi itse mgbi ama
kpaa o kyile ama oyile ewo esɛ esho.
53 Ama ngwu enbwa dɔ ma ma,
o mbwo ma yi ungwɔ osuse,
kpaa emi awuya yɔ,
o wo ma ofɛ abubɔ.
54 O tobyi ongwongbɛ,
mgban Israi,
mi ondu odzɛɛdzɛ mgban yi emi otseyi
55 mbi Abrahan bɛyi engwiba mgban gyegwu.&gt;&gt;
56 IMeri la mbi Elidzabeti mɛ dafi ofyia eta man yɛ lu udɛ.
Ombaamba mgbi
iJɔn okyɔ iBatisima
57 Ngwi onɔ imba mgbi Elidzabeti wa gyɔ nɛta, o mba ongwongyulɔ. 58 Emi ongwunɔn bɛyi ama owatse dɔn fwo gbɛɛ Otsɛ Imgbasho tso elela odiidi kpakpa mbon nɛ, a tsatsa yan.
59 Ongwɛ wa mbwo egbe egyata nɛ, a ba owa kyan ikyɛ, ma dzɛ mbisɔ ngwi a ka yile iyi otsɔn kyɔn gbɛɛ, iDzakaria. 60 Nghaduu onɔn nya ma gbɛɛ, &lt;&lt;Ei! Dzɛ mbisɔ ngwi a ka kwun di iJɔn.&gt;&gt;
61 A nyan gbɛɛ, &lt;&lt;Inggisɛ onyi mi etɔ mgbi abu dzɛ yi iyi na ba.&gt;&gt;
62 A gbɔdzɛ yi iDzakaria mi abɔ gbɛɛ nu ma ye iyi ngwi o mina okyɔ ongwɛ na mani. 63 O kyɔ ambɛ gbɛɛ nu ma nun ongwɛ akwukwɔ olɔ ungwɔ, o si lɔ iyin gbɛɛ, &lt;&lt;IJɔn.&gt;&gt; Ta i kwulu ali inggisɛ duu ewo. 64 Labɔlabɔ nɛman ondu mgbi iDzakaria kwulu ta itiidɛ shɛ lon o di wita gbɔdzɛ, le tsɛ Imgbasho. 65 Ama nwatse dɔn duu i kwulu ma ewo, inggisɛ ama nto ɛsɛ undɔ mgbi iJudia duu le gbɔdzɛ ungwɔ okwulewo ntonɛni. 66 Ali inggisɛ nfwo odzɛ nɛ le tsɛwɛ mi ele, le byita gbɛɛ, &lt;&lt;Li ali itɔ inggisɛ ngwi ongwɛ nɛ ka wa dzɛ?&gt;&gt; Bana mfye mgbi Imgbasho dzɛyan.
Ashi mgbi iDzakaria
67 Ta otsɔn iDzakaria mbwo yi Onodzi Osaan man o wita ogbɔdzɛ mi ela oyegbɔ gbɛɛ:
68 &lt;&lt;Nu ma tsɛ Otsɛ,
Imgbasho mgbi emi Israi,
lubana o ba wa tobyi emidan di nagbɛ ma.
69 O kye otlɛsɛ mgbi owatɔ-watɔ tuo ikye eyi,
mi etɔ mgbi ongwongbɛ mgban iDevedi.
70 Dafi o gbɔ nyɛ mbi
oyegbɔ osaan emi tugbe
71 gbɛɛ ongwu ka dulu eyi tɔ
mi abɔ engyikyili mgbi eyi,
bɛyi mi abɔ mgbi ama ngwu di eyi lanyi
72 ikye otso elela odiidi mbi emi otseyi
diyɛ wɛ ondu odzɛɛdzɛ mgban osaan,
73 ofaafa ngwi o fa
yi otseyi Abrahan:
74 odulu eyi tɔ mi abɔ engyikyili mgbi eyi,
ikye onu eyi sunun yi imio ba
75 mi osaan bɛyi osaan mi iyayi mgban,
mi egbe oshishe mgbi eyi duu.
76 Abu ongwani, a ka kwu abu gbɛɛ,
oyegbɔ mgbi Ongwu Nnghaangha mi esho;
lubana abu ka teyi Otsɛ ikye omɛlun ofɛ.
77 Onu emidan difwi odzɛ mgbi owatɔ-watɔ
mi odzita ma yi ali ibwubwe.
78 Mi ikye elela odiidi oleewo
mgbi Imgbasho mgbi eyi,
ikyegbɛɛ ni osa dafi onɔ mi esho,
gbosa ba esɛ mbi eyi
79 azukwu no wa nu osa mbi ama nwoto iyifu
bɛyi iwulu ikwongye duu,
ongyo eyi afɔ byi ofɛ iyu.&gt;&gt;
80 Nɛ ongwɛ na she di yɛɛ kpɔklɔɔ mi onodzi, o la okwɛsɛ nghataa se o wa kye ewon tso emi Israi mi ododa.