Esɔ Osuse mi abɔ mgbi
iMaki
1
IJɔn okyɔ iBatisima mɛ ofɛ
1 Owita-wita mgbi Esɔ Osuse mi ikpewo iYesu iKrestu, Ongwɛ Imgbasho.
2 A tsekise lɔ mi afɛ mgbi oyegbɔ Adzaya gbɛɛ:
&lt;&lt;N ka dɔ ongyesɔ mgbi ani no teyi abu,
ka mɛ abu ofɛ&gt;&gt;
3 &lt;&lt;Ela inggisɛ le kwu mi okwɛsɛ gbɛɛ,
&lt;Mɛ Otsɛ ofɛ,
man ofɛ no byi klididi.&gt; &gt;&gt;
4 Ta iJɔn okyɔ iBatisima ba, le kyɔ iBatisima mi okwɛsɛ dile gbeesɔ mgbi iBatisima okyatitukwu nu ma dzata inggisɛ yi ali ibwubwe. 5 Ɛsɛ iJudia duu bɛyi inggisɛ emi iJerosalin tɔ kɛ mbon. Le fwi ali ibwubwe mgbi ama, iJɔn dile kyɔ ma iBatisima mi ekyoo mgbi iJodan. 6 IJɔn wo angwuto ngwi a mɛ mi andu ilakwumyi, yi okpa mmbwaba mi oshi mgban, ma o li gye okpa yi enewo. 7 Nɛnɛ li esɔ mgban nose aani: &lt;&lt;Inggisɛ oka kyɛ ani iyikpa, O fyumfye ngha ani, odi okpafɔ mgban kpaa ani mɛ oshɛ ba. 8 Ani le kyɔ ema iBatisima yi eni, nghaduu ongwu ka kyɔ ema iBatisima yi Onodzi Osaan.&gt;&gt;
Ibatisima yi igyila mgbi iYesu
9 Egbe oka nɛ iYesu kyato mi igeli iNadzareti mi ayɛsɛ iGalalia wa to ta, iJɔn si kyɔn iBatisima mi ekyoo iJodan. 10 Dafi iYesu le kyato mi eni nɛ, o di esho kwulu man Onodzi kyɛ esho ba mbon dafi anyama mani. 11 Ta ela kyɛ esho gbɛɛ: &lt;&lt;Abu li Ongwɛ Ani mgbi itukwu-itukwu; i kpa ani yi abu saan.&gt;&gt;
12 Onodzi byakpa kyon dɛsɔ lu okwɛsɛ akponyi, 13 o dzɛ okwɛsɛ egbe ngwusefa, ngwi iSatan le gyilan. O dzɛ yi emi mmbwaboshɛ, engyesɔ dile tobyun.
IYesu kwu engwafɔ emi ababɔ ela
14 Ngwi a wa kye iJɔn wokɛ obawi nɛ, iYesu kaka ifu iGalalia, le gbɔ Esɔ Osuse mgbi Imgbasho. 15 O gbɛɛ, &lt;&lt;Onɔ ma gyɔ wa. Esutɔ mgbi Imgbasho dzɛ kwɛkwɛ. Kyatitukwu mi ali ibwubwe mgbi ema di noyɛyɛ mi Esɔ Osuse nɛ na!&gt;&gt;
16 Dafi IYesu nose le kyikyɛ mi ewuutɔ mgbi iGalalia nɛ, o di iSaimɔn yi Andru ongwunɔn le ngwi ukɛ mi utɔ, ikyena a li ama otuntsɛ. 17 O nya ma gbɛɛ, &lt;&lt;Kyɛdɔ ani na, ta n ka nu ema yɛɛ ama okwu inggisɛ, ka li mmbweni wuba.&gt;&gt; 18 Ntunto nɛta a dzata ukɛ mgbi ama kyɛdɔn.
19 Ngwi o gblekɛ iyayi gwee nɛ, o di iJɛnsi ongwɛ iDzebedi bɛyi ongwunɔn iJɔn mi uwaa, tole mɛ ukɛ mgbi ama. 20 O mbe onɔ ba ta kwu ma ela, ta a dzata otsɔma mi uwaa yi ama ngwu a kye ma idɔ untsɛ si kyɛdɔ iYesu.
IYesu lɔ onodzi obube onya
21 A lu iKapenahun, man ngwi egbe otonyidɔ wa ba nɛ, iYesu kaka ifoozu okwakye mgbi emi iJuda si wita otsungwɔ. 22 I kwulu inggisɛ ntona ewo mi ungwɔ otsootso mgban, ikyekyɛ o tso ma dafi inggisɛ ongwu ndzɛ yi mfye mani, dzɛ dafi mgbi etsetse mgbi ola ntona ba. 23 Mi onɔ ma ta, inggisɛ oka mi ozu okwakye mgbi emi iJuda ngwu esɛ dɔn ikye teela gbɛɛ, 24 &lt;&lt;Li alungwɔ ngwi abu mina yi eyi, iYesu ongwi iNadzareti? Abu ba owa dzili eyii? Ani ye inggisɛ ngwu abu dzɛ mani, Ongwɛ Osaan mgbi Imgbasho!&gt;&gt;
25 IYesu kyɔkyɔ yan gbɛɛ, &lt;&lt;Yile ondu tukwu! Tasɛ mbon!&gt;&gt; 26 Onodzi obube na siin mfyumfye yi ela otaata man si tɔ dzanta.
27 I kwulu inggisɛ ntona ewo kpakpa ta a byi ewoma gbɛɛ, &lt;&lt;Li ekyɛ dɛn? Otsootso ofufɛ nkyɛ yi mfye! O li wo onodzi ibwubwe kpaa ola ta a li fwon.&gt;&gt; 28 Odzɛ mgban si gbɔfwɛ vla kpatsɛ ayɛsɛ iGalalia duu.
IYesu ngyɛlu inggisɛ gwuba ootse
29 Ngwi a dzata ozu okwakye mgbi emi iJuda mata, a lu yi iJɛnsi bɛyi iJɔn mi udɛ mgbi iSaimɔn yi Andru. 30 Awo bwa Onowa iSaimɔn ladzɛ esɛ, man a nya iYesu odzɛ mgban. 31 Nghanɛ o kɛ mbon, yan abɔ kyilen sɔkunto. Awo na dzanta man o si wita ogbe ungwogye nu ma.
32 Mi onɔdɛ na ngwi onɔ kaka esɛ nɛta, inggisɛ ntona gbe emi ootse bɛyi ama esɛ dɔ ma ikye ba mbi iYesu. 33 Emi igeli na duu kwakye mi onufɛ, 34 man iYesu ngyɛlu inggisɛ gwuba ootse idzidza-dzidza. O di lɔ onodzi emɛsɛ gwuba onya, kpaa o gbela ni onodzi emɛsɛ gbɔdzɛ ba ikyekyɛ a ye itɔ inggisɛ ngwu o dzɛ mani.
IYesu gbeesɔ mi iGalalia
35 Mi egbegbe ototu ngwi imbe ka yifu nɛ, iYesu kyato dzata udɛ lu imbe ngwi o ka dzɛ yuon, bibɔ mi ele. 36 Nɛ iSaimɔn yi angbeka ntona lu le pitan, 37 ngwi a tun nɛ, a nyan gbɛɛ, &lt;&lt;Ali inggisɛ duu le pita abu!&gt;&gt;
38 Nɛ iYesu nya ma gbɛɛ, &lt;&lt;I kɛ agwɔ angbeka ama nto kwɛkwɛ nɛni, zukwu nin ka gbeesɔ mi ele kpaa, lubana li ikye ungwɔ ngwi ani ba ma aali.&gt;&gt; 39 Nghanɛ o dzagaba kpatsɛ iGalalia, le gbeesɔ mi ozu okwakye mgbi emi iJuda dile lɔ emi onodzi emɛsɛ tɔ.
IYesu ngyɛlu inggisɛ otsoma
40 Inggisɛ ndotsoma ba mbi iYesu wa kwakwafɔ esɛ tɛkyɛ nun gbɛɛ, &lt;&lt;Ni abu mina yɔ, o ki nu ani yɛɛ saan.&gt;&gt;
41 Ngwi iYesu li di elela kpakpa nɛman o na abɔ mgban gbo inggisɛ na ewo di nyan gbɛɛ, &lt;&lt;Ani mina; yɛɛ saan!&gt;&gt; 42 Plɛ nɛta otsoma dzanta man ootse mgban ngyɛ.
43 IYesu si byakpa nun ofɛ no lu di kwon adɔ saan gbɛɛ: 44 &lt;&lt;Di gbɛɛ abu nya inggisɛ onyi odzɛ nɛ ba. Kpaa lu ka kye ewabu tso inggisɛ ofifɛ mgbi Imgbasho di fifɛ dafi iMose nose woola ikye oyɛɛ saan mani, no li obwɛndɛ mboma.&gt;&gt; 45 Nghaduu o lu le ka gbɔdzɛ ele dzii, dile gbɔfwɛ utsa nani. Ikyenghanɛ, iYesu yagba kaka igeli na mi ododa wuba kpaa lu ka dzɛkɛ imbe oklii. Jokpaa inggisɛ ntona dile ba mbon mi ali agya duu.